Source: https://jogaszvilag.hu/megsertette-a-magyar-nemzet-meltosagat-tota-w-a-birosag-szerint/
Timestamp: 2020-02-27 19:45:42+00:00

Document:
Megsértette a magyar nemzet méltóságát Tóta W a bíróság szerint - Jogászvilág
Kezdőlap » Megsértette a magyar nemzet méltóságát Tóta W a bíróság szerint
A magyar nemzet méltóságát sértő kifejezések miatt állapított meg sérelemdíjat a bíróság. Az ítélet nem jogerős – olvasható a Fővárosi Törvényszék közleményében.
D. Zoltán és társa felperesek 2018. december 7-én terjesztettek elő keresetet a Fővárosi Törvényszéken a HVG Kiadó Zrt. alperessel szemben. A felperesek annak megállapítását kérték, hogy az alperes megsértette a magyar nemzet közösségéhez való tartozáshoz fűződő személyiségi
jogukat azzal, hogy az általa kiadott hvg.hu oldalon közzétett, s Tóta W. Árpád által írt “Magyar ember nem lop, csak kalandozik” című cikkben az alábbi kijelentések szerepelnek: “büdös magyar migránsok”, “magyar banditák”. A felperesek kérték arra kötelezni az alperest, hogy távolítsa el a cikkből a kifogásolt kifejezéseket, továbbá kérték elégtételadásra és fejenként 200.000 forint sérelemdíj megfizetésére is kötelezni az alperest. A felperesek keresetüket azzal indokolták, hogy a kormány tevékenységének kritikájával foglalkozó cikk szerzője írásában feleslegesen használt a magyar nemzet méltóságát sértő kifejezéseket.
Az alperes elismerte az általa használt kifejezések sértő jellegét. Azzal védekezett, hogy napjaink megbélyegző politikai közbeszédének helytelenségére kívánta felhívni a figyelmet akként, hogy az irónia eszközével élve a honfoglaló magyarokra adaptálta a megbélyegző beszédmódot.
A bíróság 2019. május 7-én perfelvételi tárgyalást tartott, majd 2019. május 30-án ítéletet hirdetett a perben. A bíróság első fokon meghozott ítéletében helyt adott a keresetnek és megállapította, hogy az alperes megsértette a felperesek emberi méltóságát azzal a magatartásával, hogy az általa kiadott hvg.hu oldalon “Magyar ember nem lop, csak kalandozik” című cikkében a magyar nemzet méltóságát sértő “büdös magyar migránsok”, “magyar banditák” kijelentések szerepelnek. A bíróság kötelezte az alperest arra, hogy a kifogásolt kifejezéseket távolítsa el a cikkből, továbbá elégtételadó közleményben kérjen elnézést. A bíróság 400.000 forint sérelemdíj, továbbá összesen
176.400 forint perköltség és illeték megfizetésére is kötelezte az alperest.
A bíróság ítéletében azt állapította meg, hogy szövegkörnyezettől függ a “büdös magyar migránsok” és a “magyar banditák” kifejezésekben használt szavak értelmezése. Amennyiben egy pejoratív – így a perbeli „büdös” – jelzővel együtt egy egész népre, közösségre használják az
eredetileg jogi, vagy politikai tartalommal használt, bevándorlót jelentő „migráns” kifejezést, úgyaz is pejoratív, sértő értelmet nyer. A bandita kifejezés abban az esetben sértő, ha nem valamely cselekménnyel összefüggésben, hanem egy egész közösségre használják általánosító, megbélyegző jelleggel. Semmilyen nemzettel, így a magyar nemzettel szemben sem elfogadható a sértő, megbélyegző kifejezések öncélú használata.
Az alperes a kormányzattal szembeni kritikájának közlése érdekében egy olyan közösség, a magyar nemzet méltóságát sértette meg, amelynek egésze nem is végzi a kritika tárgyát képező tevékenységet. A cikk címe, témája nem a politikai közbeszéd stílusával foglalkozik, hanem a
nyomozó hatóságokkal kapcsolatos kritikáját fogalmazza meg a szerző. A sajtó felelőtlenségét eredményezné, ha a bíróság csak azért ismerne el jogszerűnek bármilyen sértő nyilatkozatot, mert iróniára hivatkozik az alperes. Az ítélet nem jogerős.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság